15. ΠΡΟΕΔΡΙΚΟΝ ΔΙΑΤΑΓΜΑ υπ’ αριθ. 160 της 8/18 Φεβρ. 1977 (ΦΕΚ Α΄ 50) Περί ιδρύσεως Μονίμου Τοπικού Ιστορικού Αρχείου Μεσολογγίου. Άρθρον 1. Ίδρυσις Ιστορικού Αρχείου Μεσολογγίου. 1.Ιδρύεται εις Μεσολόγγιον «Μόνιμον Τοπικόν Ιστορικόν Αρχείον Μεσολογγίου», υπαγόμενον εις  το Υπουργείον Πολιτισμού και Επιστημών και εξαρτωμένον εκ των Γενικών Αρχείων του Κράτους, ως αποκεντρωμένη υπηρεσία τούτων. 2.Η στέγασις, συντήρησις και λειτουργία του δια του παρόντος ιδρυομένου Αρχείου βαρύνει τον Δήμον Μεσολογγίου. Άρθρον 2. Διοίκησις – Εποπτεία Η διοίκησις, εποπτεία και η εν γένει λειτουργία του ιδρυομένου «Μονίμου Τοπικού Ιστορικού Αρχείου Μεσολογγίου» ασκείται υπό Εποπτικής Επιτροπής διοριζομένης, συμφώνως προς τας διατάξεις του άρθρου 29 του Α.Ν. 2027/1939. Άρθρον 3. Αρχειακόν υλικόν – Επιτροπαί 1.Εις το Ιστορικόν Αρχείον Μεσολλογίου θέλουν μεταβιβασθή άπαντα τα εν τω Μεσολογγίω ή αλλαχού φυλασσόμενα Ιστορικά έγγραφα και διάφορα κειμήλια υπό Δημοσίων, Εκκλησιαστικών ή Δημοτικών και Κοινοτικών Αρχών ή υπό ιδιωτών παραχωρούμενα τοιαύτα, χαρακτηριζόμενα ως δημόσια αρχεία κατά την έννοιαν των διατάξεων του άρθρου 2 του Αναγκαστικού Νόμου 2027/1939 και σχέσιν έχοντα κυρίως με την Ιστορίαν του Μεσολογγίου και την δράσιν των κατοίκων του. 2.Η επιλογή των Ιστορικών τούτων εγγράφων και κειμηλίων θέλει πραγματοποιηθή υπό Τριμελούς Επιτροπής, συγκροτουμένης δι’ αποφάσεως του Υπουργού Πολιτισμού και Επιστημών και αποτελουμένης υπό του Δ/ντού των Γενικών Αρχείων του Κράτους ή αντιπροσώπου αυτού, ενός Κοινοτικού ή Δημοτικού Υπαλλήλου και ενός Λογίου Φιλολόγου Καθηγητού ή ετέρου εκπαιδευτικού ή και Ιδιώτου Ιστορικού, των δύο τελευταίων προτεινομένων υπό του οικείου Νομάρχου. 